Talle beseer toe taxi teen versperring botsFoto; Verskaf. Minstens 19 mense is beseer toe die taxi waarmee hulle gereis het teen ŉ betonversperring gebots het. Russel Meiring, woordvoerder van ER24, het gesê die voorval het Dinsdagaand op die Dinkleman-hoofweg in Kwadabeka in KwaZulu-Natal plaasgevind. “Toe paramedici omstreeks 19:20 by die toneel opdaag, het hulle die taxi teen die pilaar aangetref. Die beseerdes was almal buite die voertuig,” het Meiring gesê. Paramedici het die beseerdes ondersoek en vasgestel dat hulle matig tot ernstig beseer is. “Die beseerdes is op die toneel behandel en dié wat ernstig beseer is, is behandel met pynverligtingmiddels voor hulle na ŉ nabygeleë hospitaal gehaas is vir mediese behandeling.” Die omstandighede rakende die voorval is nog nie bekend nie. Die polisie ondersoek die voorval.